Euroopa Liidu Teataja L 326 , 03/12/2002 Lk 0008 - 0009



Komisjoni määrus (EÜ) nr 2147/2002, 2. detsember 2002, millega muudetakse määrust (EÜ) nr 1455/1999, millega sätestatakse paprika turustusstandard EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 545/2002, [2] eriti selle artikli 2 lõiget 2, ning arvestades järgmist: (1) Komisjoni määrusega (EÜ) nr 1455/1999, [3] muudetud määrusega (EÜ) nr 2706/2000, [4] nähakse ette sätted paprika kvaliteedi, suuruse järgi jaotamise, esitusviisi ja märgistuse kohta. (2) Maailmaturu läbipaistvuse tagamiseks tuleks arvesse võtta ÜRO Euroopa Majanduskomisjoni soovitatud paprika standardi viimaseid muudatusi, milles sätestatakse, et eri värvi paprikaid sisaldavad pakendid ei pea sisaldama igast värvist võrdset arvu paprikaid, kui pakenditel on asjakohane märgistus. Peale selle on vaja sätestada, et tarbijapakendid võivad sisaldada nii eri värvi kui ka eri sordist paprikaid. (3) Märgistamisnõuded vajavad mitmes osas täpsustamist, eelkõige eri liiki ja värvi paprikaid sisaldavate tarbijapakendite märgistamise osas. (4) Seepärast on vaja muuta määrust (EÜ) nr 1455/1999. (5) Käesoleva määruse sätete kohaldamiseks peavad ettevõtjad tegema teatavaid tehnilisi kohandusi, eelkõige oma pakendamisvahendite osas. Seetõttu alustatakse käesoleva määruse kohaldamist pärast piisava ajavahemiku möödumist alates selle jõustumise kuupäevast. (6) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 1455/1999 lisa muudetakse vastavalt käesoleva määruse lisale. Artikkel 2 Käesolev määrus jõustub kahekümnendal päeval pärast selle avaldamist Euroopa Ühenduste Teatajas. Käesolevat määrust kohaldatakse selle jõustumise päevale järgneva kolmanda kuu esimesest päevast. Käesolev määrus on tervikuna siduv ja vahetult kohaldatav kõikides liikmesriikides. Brüssel, 2. detsember 2002 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 84, 28.3.2002, lk 1. [3] EÜT L 167, 2.7.1999, lk 22. [4] EÜT L 311, 12.12.2000, lk 35. -------------------------------------------------- LISA Määruse (EÜ) nr 1455/1999 lisa muudetakse järgmiselt. 1. V jaotise (Esitlusviisi nõuded) A osas (Ühtlikkus) asendatakse teine ja kolmas lõik järgmisega: "Siiski võib eri värvi paprikate segu pakkida samasse pakendisse, kui need on päritolult, kvaliteedilt, kaubanduslikult tüübilt ja suuruselt (kui toode sorditakse suuruse järgi) ühtlikud. Tarbijapakendid netomassiga alla ühe kilo võivad sisaldada eri värvi ja/või eri kaubanduslikku tüüpi paprikate segu, kui need on kvaliteedilt ning iga asjaomase värvuse ja/või kaubandusliku tüübi päritolult ühtlikud." 2. VI jaotist (Märgistamisnõuded) muudetakse järgmiselt. a) Punktid B ja C asendatakse järgmise tekstiga: "B. Toote liik Kui pakendi sisu ei ole nähtav: - "Paprika", - värvus, - kaubanduslik tüüp ("pikergune", "kandiline", "kandiline teravatipuline", "lapik") või sordinimi. - "Paprikate segu" või samaväärne nimetus, - kui pakendi sisu ei ole nähtav: paprikate värvused ja/või kaubanduslikud tüübid ning iga asjaomase värvuse ja/või kaubandusliku tüübi paprikate arv. C. Toote päritolu Päritoluriik ja vajaduse korral tootmispiirkond või üleriigiline, piirkondlik või kohalik kohanimi. Tarbijapakendite puhul, mis sisaldavad eri värvusega ja/või eri kaubandusliku tüübi erinevat päritolu paprikate segu, märgitakse iga päritoluriik asjaomase värvuse ja/või kaubandusliku tüübi juurde." b) Punkti C (Kaubanduslikud andmed) kolmas taane asendatakse järgmise tekstiga: "— vajaduse korral "Minipaprikad" või muu asjakohane termin paprika minivormi kohta. Kui samas pakendis on mitut liiki miniköögivilja, tuleb märkida iga toote nimetus ja päritolu." --------------------------------------------------